На основу члана 37. Статута града Ниша (''Службени лист Града Ниша'', број 88/08, 143/2016 и 18/2019) и члана 12 став 1. алинеја 4 Одлуке о оснивању Установе Дечије одмаралиште „Дивљана“ („Сл. лист Града Ниша“, број 84/2009, 94/2010, 20/2011 и 26/2014)

 Скупштина Града Ниша на седници од \_\_\_\_\_\_\_\_\_\_ године, донела је

**Р Е Ш Е Њ Е**

  **I ДАЈЕ СЕ САГЛАСНОСТ** на Програм рада Установе Дечије одмаралиште „Дивљана“ Ниш за 2021. годину број 93, који је донео Управни одбор Установе на седници одржаној 27.01.2021. године.

 II Програм рада Установе Дечије одмаралиште „Дивљана“ Ниш за 2021. годину реализоваће се у складу са финансијским планом ове Установе за 2021. годину.

 III Решење доставити Установи Дечије одмаралиште „Дивљана“ Ниш, Градској управи за друштвене делатности и Градској управи за финансије.

Број:\_\_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_ 2021. год.

**СКУПШТИНА ГРАДА НИША**

 **Председник**

 **Бобан Џунић**

***О б р а з л о ж е њ е***

 Статутом Града Ниша, у члану 37. став 1. тачка 20. је прописано да Скупштина Града разматра извештај о раду и даје сагласност на програм рада корисника буџета.

Управни одбор Установе Дечије одмаралиште „Дивљана“ Ниш је у складу са чланом 12. Одлуке о оснивању Установе Дечије одмаралиште „Дивљана“ Ниш донео Програм рада за 2021. годину, број 93 од 27.01.2021.године.

 Програмом рада планиране су активности у оквирима постављеним Закључком Владе Републике Србије број 019-230/2016-1 од 14. јануара 2016. године и Закључка број 019-9572/2016 од 11. октобра 2016. године којима је одредила објекте за пружање помоћи, прихват, обезбеђивање основних животних услова и привремени смештај миграната и тражилаца азила на територији Републике Србије, а којима су и објекти Установе Дечије одмаралиште „Дивљана“ Ниш опредељени за ову намену.

У Програму су дати општи подаци о оснивању Установе, делатности, организацији рада, капацитетима, пресек стања затеченог приликом преузимања дужности од стране новог директора као и план активности у 2021. години.

Послови у Установи Дечије одмаралиште „Дивљана“ Ниш се обављају кроз рад две организационе јединице:

1. Управа, чије седиште је у Нишу, и

2. Одмаралиште у Дивљани у коме се пружа комплетна услуга корисницима који ту бораве.

Установа тренутно има 10 запослених рачунајући и в.д. директора.

Капацитети у Дивљани подразумевају:

1.**Хотелско ресторански део**, који у свом саставу има:

-кухињу, капацитета до 1000 оброка дневно,

-ресторан са 400 расположивих места,

-8 соба са по три лежаја, које тренутно користе Комесаријат за избеглице и миграције Републике Србије и Установа Дивљана,

-ординацију за здравствено збрињавање корисника,

-продавницу и клуб,

- вешерницу,

2**.Два павиљона за смештај**, капацитета по 80 корисника,

3.**Котларница са мазутаром и радионицом.**

Програм рада Установе је базиран на чињеници да је, после две године, Комесаријат за избеглице и миграције, иницирао закључење новог уговора са Градом Нишом о смештају избеглица у објектима Установе „Дивљана“. Уговор је закључен дана 28.05.2020. године и њиме је дефинисано да Град обезбеди смештајни капацитет до 280 лежајева, са могућношћу проширења, да Град обезбеди Објекат на период од 3 месеца, почев од 01.05.2020.године, са могућношћу продужења рока, као и да обезбеди довољан број запослених за извршавање обавеза из Уговора, као и да сноси режијске трошкове и трошкове испуњавања санитарних услова и услова за припремање и сервирање хране, док је Комесаријат обавезан да након истека Уговора објекат врати у стање употребљиво за даље функционисање сходно његовој основној намени. Важно је напоменути да се рок важења Уговора анексима редовно продужава на три месеца.

Имајући у виду да је Програм сачињен у складу са законом, прописима Града и циљевима оснивања Установе и напред наведеним Закључцима Владе Републике Србије, предлаже се доношење решења о давању сагласности на Програм рада Установе Дечије одмаралиште „Дивљана“ за 2021. годину.

 Вршилац дужности Начелника

 Градске управе за друштвене делатности

 Катарина Митровски